Kwaj vo ġaġek venuh bë he jaḳ yaġ mana Rom,
lob detunġ Paulus losho ḳarabus vahi loḳ ya kapten ti nema.
Arë nebë Yulius lob neġin alam-beġö-yi raḳ neggëp alam nemadvahi (100) loḳ yu böpata ti sën denenër sir bë mehö-los-bengö Augustus yi alam lo.
Lob Adramitiam hir yaġ ti bë geḳo ḳupeḳ na nyëġ böp la vu distrik Asia,
lob he raḳ ya baya.
Lob Aristarkus vu Tesalonika vu distrik Masedonia ya ving he.
Heng to log he ya seyu yaġ ya Sidon,
lob Yulius vonġ nivesa beyoġekin Paulus bë yoh vu bë na gelë yi alam medegeġin yi jaḳ nos lu nġaa.
He vu Sidon maya,
rëḳ sanġ böp yam ggëp yaġ neru meruuk he.
Lom yaġ yom rivin dob Kupros demi meya
meyoh ya Kupros gedistrik Kilisia los Pampulia vuheng atov,
behe töḳ ya Mura vu distrik Lusia.
Vu nyëġ saga alam-beġö-yi hir kapten töḳ vu Aleksandria hir yaġ ti geneya los Itali,
lom ḳo he raḳ ya.
Behe ya raḳ baya.
He vimengin baköpeḳ rot buk nġahiseḳë,
loḳ mëm he töḳ ya verup dus vu nyëġ böp Kenidus.
Loḳ sanġ ggërin he,
lom he su ayoh vu bë ana rë,
om he yah arivin dob Krete demi dus vu Salmone baya,
in sanġ böpata.
He yoh loo nenga Krete bevimengin rot batöḳ ya nyëġ ti arë nebë Yag-ben-nivesa neggëp dus vu nyëġ böp Lasea.
He vasap buk nġahiseḳë ggëp saga geBuk-dali-nos-yi-lo maya ggovek ya,
gebuk sën hob los sanġ yi lo verup beloo vonġin dahun he behe malamin nama.
Lom Paulus nër ġaġek vorot vu sir bë,
“Alam-e!
Nabë hil ana,
og hil rëḳ natöḳ vu maggin böpata.
Hil rëḳ basap ḳupeḳ los yaġ,
gehil mehönon rëḳ malad nama geving.”
Rëḳ alam-beġö-yi hir kapten bë nenga vu yaġ ala luho yaġ yi kapten,
gesu nġo Paulus yi ġaġek rë.
Yaġ ben sënë su nyëġ nivesa in bë yaġ medo doḳ doḳ buk sanġ yi rë,
om alam nġahiseḳë denër ġaġek venuh bë dekesuu nyëġ saga gedena.
Kwaj nevo bë rëḳ denatöḳ na nyëġ böp Poniks bedemedo nyëġ sagu doḳ buk ayööng los sanġ yi,
og mëm nivesa.
In Poniks saga yiḳ yaġ ben nivesa ti vu Krete,
geyaġ vaha neggëp luu.
Ngwë neggëp ahë,
gengwë neggëp nën.
Lob ayööng nalu verup gesu yam niwëëk rot rë,
lob dekuung bë deyoh vu bë na denatöḳ na nyëġ saga.
Lob dedadii anka raḳ yah gedesepa loo nenga Krete rot medeya.
Rëḳ pevis besanġ niwëëk böpata ti sën denenër bë Nyëhuhek lo,
yam ggëp ḳedu Krete.
Lob rot he avuti ggëp hus bedu ya,
lob he su ayoh vu bë pekwë yaġ neru nah vu sanġ rë,
lom he hevuu besanġ ḳo he mehe ya rot.
He seröġ meheto maya ḳedu loo vuheng sën denenër arë nebë Kauda lo demi.
Lob he hevonġ huk böp rot menaduu dëgi ahon.
Dedadii dëgi raḳ yam yaġ vavunë ggovek ya,
log deduu aggis la loḳ yaġ anon atov in bë niwëëk jaḳ.
Rëḳ newaj raḳ bë yaġ rëḳ na mejaḳ vu saap Surtis sën neggëp dus vu Aprika lo,
lom detë anka sël luḳ ya loo gesanġ ḳo he gehe medo nahök mu.
Sanġ los loo sis merot he niwëëk ata,
lob kedi detë ḳupeḳ luḳ ya loo monbuk.
Gebuk netu löö lob dejom ḳupeḳ yaġ yi pin raḳ nemaj medetë luḳ ya loo ving.
Lob Nyëhuhek böpata sënë sis he rot gesu ahë yes neraḳ teka rë.
Ggërin he buk nġahiseḳë gehe su ayoh vu bë ġalë hes mala los betuheng rë,
lom he kwamin nevo bë rëḳ he malamin nama yönon.
Denedo mu buk nġahiseḳë genos ma,
lob Paulus kedi menër vu sir bë,
“Alam-e,
bë ham gwenġo sa ġaġek wirek behil medo Krete,
og maḳ hil su rëḳ natöḳ vu maggin nabë sënë rë,
gehil su rëḳ basap nġaa pin sënë rë.
Rëḳ ma lo,
om ham nimin wëëk!
Mehöti su rëḳ mala nama rë,
gaḳ yaġ mu yö rëḳ mala nama.
In Anutu sën setu yi hur besa najom raḳ vu yi lo,
yi angër ti yam vu sa gwëbeng buk
benër bë,
‘Paulus,
su ġeġöneng!
In rëḳ ġena ġebare mehö-los-bengö Sisar mala.
Om gwenġo rë!
Ġenejom raḳ in alam pin sën denedo raḳ yaġ ving honġ agi,
lom Anutu yoġekin bë rëḳ demedo vesaj geving honġ.’
Om alam!
Ham su ġöneng!
Sa hevonġ ving bë Anutu rëḳ gevonġ nġaa pin sënë banon jaḳ nabë sën nër vu sa agi.
Rëḳ mu yaġ rëḳ na medah doḳ ḳedu loo vuheng ti.”
Lob soda luu ggovek ya gehe nahën medo neketul loḳ baya verup Loo Adria.
Gebuk vuheng raḳ lob alam yaġ denġo bë yaġ maḳ ya medus raḳ dob ti.
Lob deseyu ġelönġ loḳ aggis medetë luḳ ya loo medetahöö raḳ nemaj medelë bë ading yoh vu mehödahis ti.
Loḳ heḳ heto maya teka ving lob detë ggökin yah,
lob delë bë ading yoh vu nemadluho menemadvahi.
Lom deggöneng bë he hevonġin ana ḳetul he jaḳ ġelönġ,
om detë anka lubeluu luḳ ggëp yaġ hus,
gedenejom raḳ bë ranġah jaḳ pevis.
Log alam yaġ vahi denesero aggata in bë degevuu yaġ gedebeya medena roneḳ,
lob deseyesin dëgi luḳ ya,
gedetetuhin bë degetë anka la na yaġ neru.
Rëḳ Paulus nër vu alam-beġö-yi losho hir kapten bë,
“Nabë alam sënë geto dena in yaġ,
og ham pin rëḳ malamin nama!”
Lob alam-beġö-yi delov aggis in dëgi geto meluḳ ya loo.
Log nyëġ ggovek in bë geheng,
lob Paulus nër vu alam gejij sir bë dega nos teka rë.
Nër bë,
“Ham nġo medo newamin neraḳ yoh vu soda luu ggovek ya beham diiḳahëmin rot,
geham su newa nos rë.
Om sën sa nanër niwëëk vu ham bë ham gwa nos teka benimin wëëk doḳ.
Ham ti su rëḳ mala nama rë!”
Nër bë saga log ḳo brët bejom raḳ ya vu Anutu raḳ malaj,
log debu megga.
Lom alam pin nij wëëk raḳ gedeḳo hej nos raḳ ving medegga.
He pin sën nado raḳ yaġ lo raḳ neggëp alam nemadluho,
bemehödahis löö menemadluho-menemadvahi-bevidek-ti (276).
Degga ggovek log detë wit los bëëk nġahiseḳë sën nahën nedo loḳ yaġ ayo lo luḳ ya loo in bë sepëp jaḳ in yaġ.
Heng to dob bedelë nyëġ,
rëḳ mu sir duġin.
Rëḳ delë nyëġ len ti geloo ggurek ya,
geraggër nivesa,
lom kwaj nevo bë maḳ degevonġ yaġ na mejaḳ na sagu.
Lob delov aggis in anka pin beluḳ nedo loo gedekevelekin aggis in stiya.
Gededadii sël raḳ yah in bë ayööng doḳ megeḳo yaġ na roneḳnë.
Rëḳ loo ḳo yaġ beyoh paya meraḳ ya saap ti belah loḳ.
Neru lah loḳ niwëëk ata menedo,
geloo nesis ya meneraḳ yaġ hus rot lom veröp.
Nebë saga lob alam-beġö-yi devonġ in bë dengis alam ḳarabus medenadiiḳ,
in bë ti su gök loo mebeya mena.
Rëḳ hir kapten kwa vo Paulus lom nërin sir.
Genër bë alam sën deyoh vu bë degök bël lo pin depesönġ na loo namuġin bena dejaḳ na roneḳnë.
Galam vahi sën su deneggök bël rë lo,
og jaḳ degëp yaġ nyë veröpsën ti ti bena dejaḳ na roneḳ geving.
Lom alam pin devonġ nebë saga meya deraḳ ya roneḳ los navij dahis.
He ya maraḳ ya roneḳ,
lob he hanġo gedenenër nyëġ sënë arë nebë dob Malta.
Lob alam nyëġ sënë devonġ nivesa rot vu he.
Hob to raḳ genyëġ nikul lom devev nengwah böpata bedeḳo he pin ya behe venguh.
Lob Paulus supin nengwah bun ti bevev raḳ ya nengwah,
rëḳ nyël ti loḳ neggëp benengwah panġ,
lob tur to beranġa Paulus nema besoo loḳ.
Lob alam vu nyëġ saga delë nyël sënë gevare nesoo loḳ Paulus nema lob denër bë,
“Maḳ yönon,
mehö sënë sis mehöti mediiḳ,
rëḳ loo su rehöö yi rë,
om sën yi nyëvewen töḳ vu yi besis yi agi.”
Rëḳ Paulus tetëhin nyël beya meto meraḳ ya nengwah rëḳ nġaa ti su vonġ yi rë.
Lob medo deneġin yi in dekuung bë rëḳ buuk ma,
rëḳ nadiiḳ pevis.
Lob medo deneġin yi hus ading,
rëḳ ma gedelë bë nġaa nipaya ti su nevonġ yi rë,
lom tum depekwë medenër bë,
“Maḳ yi anutu ti!”
Lob alam saga hir ggev arë nebë Publius,
yi dob neggëp dus vu nyëġ sagu.
Mehö saga ḳo he ya yi begganġ,
beġin he nivesa rot yoh vu buk löö.
Lob Publius sënë ama niraḳ meneggëp.
Nivanë böp gahë neverup ḳöḳ,
rëḳ Paulus ya mejom raḳ yi,
gebë nema raḳ lom vesa loḳ.
Vonġ nebë saga,
lob alam niraḳ sën vu nyëġ sagu pin deyam vu Paulus ving bevonġ benijvesa raḳ ggökin.
Lob deḳo he raḳ nivesa rot.
Lob ggovek gehe bë ajaḳ na yaġ mana,
lob deḳo nos lu nġaa vu he medetunġ raḳ ya yaġ.